UAC ส่งซิกไตรมาส 3 โตแกร่ง บุ๊กกำไรปันผล “บางจากไบโอฟูเอล” กว่า 71 ลบ.
UAC ส่งซิกไตรมาส 3 โตแกร่ง บุ๊กกำไรปันผล “บางจากไบโอฟูเอล” กว่า 71 ลบ.
18 ส.ค. 2563

นายชัชพล ประสพโชค ประธานเจ้าหน้าที่บริหารและกรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า ที่ประชุมคณะกรรมการบริษัท บางจากไบโอฟูเอล จำกัด (BBF) มีมติอนุมัติการจ่ายเงินปันผลระหว่างกาล สำหรับผลการดำเนินงานงวดวันที่ 1 มกราคม 2563 ถึงวันที่ 30 มิถุนายน 2563 ในอัตราหุ้นละ 85 บาท  ซึ่งบริษัทฯถือหุ้น BBF ในสัดส่วนร้อยละ 30 คิดเป็นเงินปันผลจำนวน 71.78 ล้านบาท มีกำหนดการจ่ายในวันที่ 9 กันยายน 2563
โดยคาดว่าบริษัทฯจะรับรู้กำไรจากเงินปันผลเข้ามาในไตรมาส 3/2563 ทั้งนี้เป็นผลจากการส่งเสริมการใช้ไบโอดีเซลของภาครัฐที่ปรับให้มีการใช้น้ำมันดีเซลจาก B7 เป็น B10 และคาดว่าความต้องการในครึ่งหลังของปี 2563 มีโอกาสปรับสูงขึ้นตามการผ่อนคลายเรื่องโควิด-19
สำหรับทิศทางการต่อยอดทางธุรกิจครึ่งปีหลังของ UAC ยังคงมุ่งเน้นการลงทุนทั้งในประเทศ และ CLMV เพื่อสร้างอัตราการเติบโตของธุรกิจ และการเป็นหนึ่งในผู้นำด้าน Circular Economy ในธุรกิจ Trading เคมีภัณฑ์ และ พลังงานสะอาดที่เป็นมิตรต่อสิ่งแวดล้อม ซึ่งขณะนี้มีโครงการบริหารจัดการขยะที่คาดว่าจะแล้วเสร็จช่วงปลายปีนี้ และ โรงไฟฟ้าขยะขนาด 6 เมกะวัตต์ ที่คาดว่าจะดำเนินการก่อสร้างในปี 2564
“สำหรับผลการดำเนินงานงวด 6 เดือนแรก สิ้นสุดวันที่ 30 มิถุนายน 2563  บริษัทฯ มีรายได้จากการขายและการให้บริการ จำนวน 719 ล้านบาท และมีกำไรสุทธิ 131 ล้านบาท เพิ่มขึ้น 30.8 % เมื่อเทียบจากงวดเดียวกันของปีก่อน ที่มีกำไรสุทธิ 100 ล้านบาท โดย Gross Margin เองก็เพิ่มขึ้นจาก 10.7% มาอยู่ที่ 21.2% ขณะที่ EBITDA งวด 6 เดือนแรกปี 2563 อยู่ที่ 223 ล้านบาทจากเป้าหมายปี 2563 ที่ 350 ล้านบาท” นายชัชพล กล่าว